b"\n_START_ARTICLE_\nTimoras (sala)\n_START_PARAGRAPH_\nTimoras\xc2\xa0\xe2\x80\x93 Indijos vandenyno sala, esanti Malaj\xc5\xb3 archipelago pietuose, padalyta \xc4\xaf nepriklausom\xc4\x85 Ryt\xc5\xb3 Timoro valstyb\xc4\x99 ir Vakar\xc5\xb3 Timor\xc4\x85, kuris prilauso Indonezijos East Nusa Tenggara provincijai. Salos plotas 30 777\xc2\xa0km\xc2\xb2. Vardas kil\xc4\x99s i\xc5\xa1 \xc5\xbeod\xc5\xbeio timur, kuris Malajie\xc4\x8di\xc5\xb3 kalba rei\xc5\xa1kia \xe2\x80\x9erytai\xe2\x80\x9c, taip pavadintas d\xc4\x97l to, kad yra sal\xc5\xb3 grup\xc4\x97s rytuose.\n_START_SECTION_\nGeografija\n_START_PARAGRAPH_\n\xc4\xae pietus ir pietry\xc4\x8dius nuo salos yra Australija. \xc5\xa0iaur\xc4\x97s vakaruose i\xc5\xa1sid\xc4\x97s\xc4\x8diusi Sulavesio, o vakaruose Sumbos sala. \xc4\xae vakarus\xc2\xa0\xe2\x80\x93 \xc5\xa1iaur\xc4\x97s vakarus nuo Timoro yra Florenso ir Aloro salos, \xc4\xaf \xc5\xa1iaur\xc4\x97s rytus Barato Dajos salynas, \xc4\xafskaitant Vetar\xc4\x85._NEWLINE_Timoras, kartu su kitomis Ma\xc5\xbeosiomis Sundos salomis, esan\xc4\x8diomis \xc4\xaf \xc5\xa1iaur\xc4\x97s rytus ir ma\xc5\xbeesn\xc4\x97mis salomis \xc4\xaf \xc5\xa1iaur\xc4\x97s vakarus nuo jos, padengtas pla\xc4\x8dialapiais tropiniais mi\xc5\xa1kais. Dauguma med\xc5\xbei\xc5\xb3 yra lapuo\xc4\x8diai, sausojo sezono metu periodi\xc5\xa1kai ar dalinai periodi\xc5\xa1kai numetantis savo lapus. Kartu su Barato Dajaus ir kitomis \xc5\xa1iaur\xc4\x97s rytuose esan\xc4\x8diomis ma\xc5\xbeomis salomis sudaro Timoro ir Vetaro lapuo\xc4\x8di\xc5\xb3 mi\xc5\xa1k\xc5\xb3 ekoregion\xc4\x85.\n_START_SECTION_\nIstorija\n_START_PARAGRAPH_\nSala nuo seno buvo apgyvendinta Atoni tautos, ir buvo tolokai nuo Malaj\xc5\xb3 salyno (Nusantaros) kult\xc5\xabrini\xc5\xb3 centr\xc5\xb3. B\xc5\xabdama nutolusi \xc4\xaf rytus, ji peln\xc4\x97 savo pavadinim\xc4\x85. Nuo XIII a. sala buvo politi\xc5\xa1kai \xc4\xafjungta \xc4\xaf Mad\xc5\xbeapahito imperij\xc4\x85 su centru Javoje, \xc4\xaf j\xc4\x85 perduoti kult\xc5\xabros pasiekimai ir laim\xc4\x97jimai._NEWLINE_Nuo XVI a. salos rytin\xc4\x97je dalyje \xc4\xafsik\xc5\xabr\xc4\x97 portugalai, tuo metu steig\xc4\x99 savo prekybos ta\xc5\xa1kus visame salyne. Kuomet at\xc4\x97j\xc4\x99 olandai i\xc5\xa1st\xc5\xabm\xc4\x97 juos i\xc5\xa1 Melakos, portugalai neteko beveik vis\xc5\xb3 savo vald\xc5\xb3 Malaj\xc5\xb3 salyne, ir Timoro dalis liko vienintel\xc4\x97 j\xc5\xb3 teritorija. Nuo tada sala liko padalinta._NEWLINE_Vakar\xc5\xb3 Timoras nuo 1800-\xc5\xb3j\xc5\xb3 iki 1949 priklaus\xc4\x97 Nyderlandams, po to tapo Indonezijos dalimi, kuri susiformavo i\xc5\xa1 buvusi\xc5\xb3 Nyderland\xc5\xb3 kolonij\xc5\xb3 tose salose, ir Ryt\xc5\xb3 Timoras, kuris priklaus\xc4\x97 Portugalijai ir nuo 1596 iki 1975 buvo \xc5\xbeinomas Portugalijos Timoro vardu. Jam priklauso ir Oecussi-Ambeno apskritis, kuri yra apsupta Vakar\xc5\xb3 Timoro. Nyderlandai ir Portugalija nebuvo oficialiai i\xc5\xa1sprendusi sienos klausimo iki pat 1912 met\xc5\xb3._NEWLINE_Japon\xc5\xb3 armija buvo okupavusi sal\xc4\x85 nuo 1942 iki 1945 m. Timoro gyventojai prie\xc5\xa1inosi okupantams partizaniniame kare, kur\xc4\xaf inicijavo Australijos komandosai._NEWLINE_1975 m. sek\xc4\x97 Indonezijos invazija - Ryt\xc5\xb3 Timoras buvo aneksuotas ir pavadintas Timor Timur ar trumpiau 'Tim Tim' vardu. Indonezija \xc5\xa1\xc4\xaf region\xc4\x85 laik\xc4\x97 savo 27 provincija, ta\xc4\x8diau niekada nebuvo pripa\xc5\xbeinta JT ar Portugalijos. Ryt\xc5\xb3 Timoro gyventojai prie\xc5\xa1inosi ilgai u\xc5\xbesit\xc4\x99susiame partizaniniame kare. 1999 m. pagal Portugalijos ir Indonezijos sutart\xc4\xaf (kuri\xc4\x85 par\xc4\x97m\xc4\x97 ir Jungtin\xc4\x97s Tautos) buvo suorganizuotas referendumas, kuriame Ryt\xc5\xb3 Timoro gyventojai atmet\xc4\x97 pasi\xc5\xablym\xc4\x85 tapti Indonezijos autonomine sritimi. Ryt\xc5\xb3 Timoras i\xc5\xa1sikovojo nepriklausomyb\xc4\x99 2002 m. ir dabar yra \xc5\xbeinomas Timor-Lestle vardu._NEWLINE_Viena pagrindini\xc5\xb3 Indonezijos vyriausyb\xc4\x97s baimi\xc5\xb3 d\xc4\x97l Ryt\xc5\xb3 Timoro nepriklausomyb\xc4\x97s yra ta, kad vakarin\xc4\x97 salos dalis taip pat nor\xc4\x97s prisijungti prie rytin\xc4\x97s ir tapti viena nepriklausoma sala\xc2\xa0\xe2\x80\x93 valstybe. Indonezijos \xc5\xbevalgyba patvirtino, kad suaktyv\xc4\x97jo Timor Raya (Didysis Timoras) veikla vakarin\xc4\x97je salos dalyje.\n_START_SECTION_\nKita\n_START_PARAGRAPH_\nPagal vietin\xc4\x99 mitologij\xc4\x85, Timoro sala buvo mil\xc5\xbeini\xc5\xa1kas krokodilas."